Bodoni antikva
Bodoni antikva er en trykskrift skabt i 1780'erne af den italienske bogtrykker Giambattista Bodoni i Parma.
Samtidigt med den franske skrift Didot indleder Bodoni antikva ny-antikvaens indtog i europæisk bogtryk. Den er karakteristisk ved en (nyklassicistisk) stærkt lodret orientering af bogstaverne, med tykke grundstreger og meget tynde hårstreger. Til god læselighed kræver Bodoni Antikva derfor stor linjeafstand (skydning).
Bodoni Antikva har lige siden midten af 1940'erne været meget benyttet som bogskrift i Danmark og Sverige. Skriften produceres som digital font i lidt varierende udgaver af flere skriftleverandører, bl.a. International Typeface Corporation, Bauersche Gießerei og Adobe Systems.